पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर। देवस्थान विभाग से संबद्ध राजस्थान सार्वजनिक प्रन्यास मंडल की बैठक बुधवार को सांवलिया जी में हुई। चर्चा के अनुसार कर्मकांड, पूजा-पाठ शिक्षा के लिए देवस्थान विभाग की ओर से प्रदेश में संस्कृत महाविद्यालय खोला जाएगा। इसके लिए बीकानेर, अजमेर, जोधपुर, जयपुर में से किसी एक जगह पर इसकी स्थापना पर चर्चा हुई। इसमें भी बीकानेर को मुफीद माना गया। कॉलेज संचालन और व्यवस्था के बारे में विशेषज्ञों से भी चर्चा की जाएगी।
सार्वजनिक प्रन्यास मंडल के सभापति कृष्ण मुरारी गंगावत की मौजूदगी में सांवलियाजी (चित्तौडग़ढ़) के गोकुल विश्रांति गृह में यह बैठक हुई। विभाग के आयुक्त एस.एल. नागदा व अन्य अधिकारियों के साथ ही बाड़मेर, जोधपुर, अलवर, जयपुर, भीलवाड़ा, अजमेर, पाली, बीकानेर आदि जिलों के 11 सदस्य मौजूद थे। चर्चा के अनुसार हाल ही तैयार १० धार्मिक पर्यटन सर्किट को अंतिम रूप दिया जाएगा। सर्किट प्लान देवस्थान और पर्यटन विभाग की वेबसाइट पर डाला जाएगा। सर्किट के दायरे में आने वाले मंदिरों में सड़कों सहित अन्य जरूरी सुविधाएं बढ़ाई जाएंगी।
वकीलों का पैनल, पुजारियों की भर्ती
बैठक में इस मसले पर भी चर्चा हुई कि कोर्ट में संपत्तियों के ऐसे कई मामले देवस्थान विभाग के पक्ष में नहीं हो पाते। ऐसे में जिला स्तर पर वकीलों का पैनल तैयार किया जाएगा, जो देवस्थान विभाग के पक्ष को मजबूती से रख सकें। देवस्थान विभागीय मंदिरों में पुजारियों की कमी भी है। ऐसे में पुजारी भर्ती करने और पुजारियों का न्यूनतम वेतन भी बढ़ाने पर चर्चा की गई।
पुराना प्रस्ताव निरस्त, नए के लिए कमेटी
राजस्थान सार्वजनिक प्रन्यास अधिनियम 1959 में सुधार को लेकर बीते कई सालों से देवस्थान विभाग प्रयासरत है। जिसका प्रस्ताव राज्य सरकार को भेज रखा है। बैठक में हुई चर्चा में बीते समय में सरकार को भेजे गए प्रस्ताव को निरस्त माना जाएगा। कुछ संशोधन का नया प्रस्ताव तैयार करने के लिए तीन सदस्यीय कमेटी बनाई गई है।
मंदिर जीर्णोद्धार के प्रस्ताव लेंगे : प्रदेश में हर साल मंदिर जीर्णोद्धार के लिए बजट जारी होता है। बैठक में बोर्ड सदस्यों से भी प्रस्ताव लेना तय किया गया ताकि कोई मंदिर जीर्णोद्धार से वंचित नहीं रहे। बताया गया कि कुछ मंदिरों पर ज्यादा बजट खर्च के बजाय थोड़ा-थोड़ा बजट अधिकाधिक मंदिरों पर खर्च होना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn